**Cosaş în fân**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E toamna în declin,

Ce mici lumini rămân,

Murim şi noi puţin

În orice stog de fân.

Şi, dacă-ţi este greu,

Aşa cum îmi spuneai,

Tu hai în braţul meu,

Ca fânu-n coasă, hai.

Se-ntunecă mereu

Şi stelele s-au frânt,

E toamnă-n braţul meu,

E toamnă pe pământ.

Să-mi cazi încet la piept

Că n-ai scăpare, n-ai,

Cu braţul meu te-aştept,

Ca fânu-n coasă, hai.

Şi numai într-un an

Ce-l simt, dar nu îl ştiu,

Curat şi pământean

Voi spune că-i târziu.

Te rog să nu mai vii,

Sunt un cosaş bătrân,

Şi-n braţele pustii

Nu-ncape-un fir de fân.

Să mă mai laşi, mai laşi,

Să mai rămân, rămân,

Ca un cosaş, cosaş,

În nişte fân, în fân.